สมชัยบิ๊กSNCสุดยอดผู้บริหาร
ผลงานเด่นดันบริษัทผงาด กลุ่มปตท.คว้าหลายรางวัล
23 ธ.ค. 2554

ผลงานเด่นดันบริษัทผงาด กลุ่มปตท.คว้าหลายรางวัล
“สมชัย ไทยสงวนวรกุล” บิ๊ก SNC คว้ารางวัลผู้บริหารสูงสุดยอดเยี่ยม งาน SET Awards 2011 ผลงานเด่นดันบริษัทเล็กขึ้นชั้นบริษัทกลาง กลุ่ม ปตท.กวาดรางวัลเพียบ 
นายกิตติรัตน์ ณ ระนอง รองนายกรัฐมนตรีและ รมว.พาณิชย์ เป็นประธานในพิธีมอบรางวัล SET Awards ประจำปี 2554 เมื่อวันที่ 22 ธ.ค.ที่ผ่านมา โดยนายสมชัย ไทยสงวนวรกุล ประธานกรรมการบริหาร บริษัท เอส เอ็น ซี ฟอร์เมอร์ (SNC) ได้รับรางวัลผู้บริหารสูงสุดยอดเยี่ยม ตลาดหลักทรัพย์แห่งประเทศไทย ประจำปี 2554 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวว่า การประกาศผลรางวัล SET Awards ในปีนี้ มีจำนวนทั้งสิ้น 35 รางวัล โดยแบ่งเป็นรางวัล SET Awards หรือรางวัลยอดเยี่ยม จำนวน 27 รางวัล และรางวัล SET Award of Honor หรือรางวัลเกียรติยศแห่งความสำเร็จ จำนวน 8 รางวัล ซึ่งมอบให้กับผู้ที่สามารถรักษาความยอดเยี่ยมในด้านต่างๆ ได้ต่อเนื่องไม่น้อยกว่า 3 ปี 
นายสันติ วิริยะรังสฤษฎ์ บรรณาธิการบริหาร วารสารการเงินธนาคาร กล่าวว่า รางวัลผู้บริหารสูงสุด หรือ Best CEO ในปีนี้ตกเป็นของนายสมชัย ด้วยความโดดเด่นในวิธีการบริหารองค์กร พร้อมความสามารถในการถ่ายทอดวิสัยทัศน์และแนวคิดในการทำงานแก่พนักงานจนสามารถผลักดันให้บริษัทมียอดขายโตกว่า 10 เท่า ใน 6 ปี และก้าวจากการเป็นบริษัทขนาดเล็กสู่บริษัทขนาดกลางที่มีความโดดเด่นในตลาดหลักทรัพย์ในปัจจุบัน
ด้านบริษัท ปตท. (PTT) รับรางวัลเกียรติยศแห่งความสำเร็จ (SET Award of Honor) ด้านการรายงานบรรษัทภิบาลดีเด่น ที่มอบให้กับบริษัทที่มีความเป็นเลิศในด้านรายงานการปฏิบัติตามหลักกำกับดูแลกิจการที่ดีต่อเนื่อง 3 ปี และรางวัลดีเด่นด้านความรับผิดชอบต่อสังคม (Best Corporate Social Responsibility Awards) ที่มอบให้บริษัทที่มีความโดดเด่นในการดำเนินธุรกิจอย่างมีความรับผิดชอบต่อสังคม 
นายพนัส สิมะเสถียร ประธานคณะทำงานผู้ทรงคุณวุฒิในการตัดสินรางวัล SET Awards 2011 กล่าวว่า มีบริษัทที่สามารถคว้ารางวัล SET Award of Honor คือ บริษัท บางจากปิโตรเลียม (BCP) และบริษัท ปูนซิเมนต์ไทย (SCC) ในด้านความรับผิดชอบต่อสังคม 
สำหรับด้านการรายงานบรรษัทภิบาล ได้แก่ บริษัท บางจากปิโตรเลียม ธนาคารกสิกรไทย (KBANK) ธนาคารกรุงไทย (KTB) บริษัท ปตท. บริษัท สมบูรณ์ แอ๊ดวานซ์ เทคโนโลยี (SAT) และบริษัท ซีเอ็ดยูเคชั่น (SEED)